Sellise koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga

(2020/C 243/10)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlusega saab tutvuda Euroopa Komisjoni andmebaasis eAmbrosia.

KOONDDOKUMENT

„CASTAÑA DE GALICIA“

ELi nr: PGI-ES-0609-AM01 - 31.1.2020

KPN () KGT (X)

1. Nimetus

„Castaña de Galicia“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud geograafilist tähist „Castaña de Galicia“ kasutatakse hariliku kastanipuu (Castanea sativa Mill.) Galicia kohalikust kultivarist saadud, inimtoiduks ettenähtud viljade puhul, mida turustatakse värskelt või külmutatult.

Kõnealused kultivarid hõlmavad kõiki kohalikke ökotüüpe, mida põllumajandustootjad on aastasadade jooksul toodangu ja kvaliteedi parandamiseks aretanud ning nende morfoloogilisi ja geneetilisi eriomadusi on täpselt kirjeldatud ja kindlaks määratud, eristades neid teistes Hispaania, Portugali ja Prantsusmaa piirkondades kasvatatud kastanitest. Neid kultivare käsitatakse taimede geneetiliste ressursside seisukohast asendamatutena bioloogilise ja geneetilise mitmekesisuse kaitsmiseks ning need on õigusliku määratluse kohaselt „säilitussordid“.

Galicia traditsiooniliste kastanikasvatusmeetodite kasutamine on võimaldanud valida pärismaiste kultivaride ühtse kogumi, millel põhineb Galicia kastani praegune kuulsus ja maine.

Kastani „Castaña de Galicia“ peamised iseloomulikud omadused on:

— õhuke, pruun ja läikiv viljakest;

— õhuke seemnekest, mis tungib kergelt seemnesse ja mis tuleb koorimisel kergesti lahti;

— magus maitse ja tihke, mittejahune tekstuur;

— korjatud vilja niiskusesisaldus on 50–60 %;

— tavaliselt on ühes kastanimunas kuni kolm seemet;

— keskmine süsivesikusisaldus on 59,5 % (mõõdetud kuivaines), mis on kõrgem kui kõigis teistes Hispaania tootmispiirkondades;

— lõhenemist (4,5 %) ja jagunemist (2,1 %) esineb väga vähe. Galicia kastanitel on osutatud näitajad madalamad kui Hispaania teiste tootmispiirkondade kastanitel.

Lisaks Galicia kastaneid määratlevatele keskmistele näitajatele loetletakse alljärgnevalt omadused, mida nõutakse kaitstud geograafilise tähisega tootelt „Castaña de Galicia“ pärast saagikoristust:

— minimaalne niiskusesisaldus 50 % ja maksimaalne niiskusesisaldus 60 %;

— jagunenud vilju maksimaalselt: 12 %;

— minimaalne süsivesikusisaldus: 55 %;

— maksimaalne viljade arv kilogrammi kohta ei tohi olla üle 120 värske toote puhul ja üle 200 külmutatud toote puhul.

Iga KGT „Castaña de Galicia“ pakend võib sisaldada maksimaalselt 5 % vilju, mis ei vasta eespool toodud nõuetele.

Külmutamise eesmärk on üksnes toote säilimisaja pikendamine, mistõttu tegemist ei ole töötlemisega selle mõiste kitsas tähenduses ja seega on värsketel ja külmutatud viljadel eespool nimetatud ühesugused füüsikalised, keemilised ja organoleptilised omadused.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Täpsustage tootmise erietapid, mis peavad toimuma määratletud geograafilises piirkonnas

Kui viljelemist mitte arvesse võtta, puuduvad tootmise erietapid, mis peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kaitstud geograafilise tähisega „Castaña de Galicia“ värskeid kastaneid turustatakse võrgust, raffiakiust või kotiriidest pakendites, külmutatuid aga kehtivate toidualaste õigusaktidega lubatud inimtoidualaseks kasutuseks ettenähtud materjalidest pakendites. Mõlemal juhul on lubatud kaal 500 g, 1 kg, 2,5 kg, 5 kg, 10 kg, 15 kg, 20 kg ja 25 kg. Võimalikud on ka muu kaaluga pakendid, tingimusel et need ei kahjusta toote kvaliteeti.

3.6. Sellise toote märgistamise erieeskirjad, millele registreeritud nimetus viitab

Kaitstud geograafilise tähise „Castaña de Galicia“ all turustatavatel kastanite pakenditel peab olema iga tootja/pakendaja kaubanduslik märgis ja KGT märgis koos kaitstud geograafilise tähise ametliku logoga.

Nii kaubanduslikul märgisel kui ka geograafilise tähise märgisel peavad olema esitatud sõnad „Indicación Geográfica Protegida „Castaña de Galicia““.

Töödeldud toodete (kastanipüree, kastanikreem, kastanid siirupis, kastanid alkoholis, suhkrustatud kastanid jne) märgistel võib mainida, et toote valmistamiseks on kasutatud KGTga „Castaña de Galicia“ kastaneid, tingimusel et tooraine vastab tootespetsifikaadi nõuetele.

4. Geograafilise piirkonna täpne määratlus

Kaitstud geograafilise tähise „Castaña de Galicia“ geograafiline tootmispiirkond hõlmab seda osa Galicia autonoomse piirkonnast, mis piirneb läänes Dorsal Gallega ja põhjas Sierra del Xistrali mäestikuga.

Halduslikult hõlmab tootmispiirkond järgmisi alasid:

— A Coruña provints: Terra de Melide piirkond ning Arzúa ja Boimorto omavalitsusüksused (Arzúa piirkond;

— kogu Lugo provints, välja arvatud sellised omavalitsusüksused nagu O Vicedo, Viveiro, Xove ja Cervo (Mariña Occidentali piirkond), Burela ja Foz (Mariña Centrali piirkond) ning Barreiros ja Ribadeo (Mariña Orientali piirkond);

— kõik Ourense provintsi omavalitsusüksused;

— Pontevedra provints: Tabeirós-Terra de Montesi ja Deza piirkonnad, Cotobade, A Lama ja Campo Lameiro omavalitsusüksused (Pontevedra piirkond) ning Cuntise omavalitsusüksus (Caldase piirkond);

— määratletud tootmispiirkonnas on kvaliteetsete kastanite kasvatamiseks sobivaim sademete hulk, õhutemperatuur ja pinnasetingimused, kõrgus merepinnast ning õhutemperatuuri ja sademete suhe.

5. Seos geograafilise piirkonnaga

5.1. Geograafilise piirkonna eripära

Määratletud geograafilise piirkonna ilmastikutingimused on soodsad ning tagavad viljade hea arengu ja Galicia kastanite parima kvaliteedi; kasvu ja valmimise ajal on õhutemperatuur mõõdukas ning tänu õhuniiskusele on vilja niiskusesisaldus suur, tagades sellega toote silmapaistva kvaliteedi.

Alljärgnevalt kirjeldatakse üksikasjalikumalt määratletud geograafilise piirkonna iseloomulikke omadusi ning nende otsest seost kastani jaoks optimaalsete näitajatega:

— sademete hulk: tootmispiirkonnas esineb palju sademeid, kokku ligikaudu 1 000 mm aastas, kuid suviti tuleb ette ka põuaperioodi, mis saab septembriks läbi. Need mõlemad tegurid aitavad tagada kastanite kvaliteeti. Tootmispiirkonnast jäävad välja Galicia kõige rannikuäärsemad alad, kus ületatakse viljelemiseks soovitatud näitajaid;

— temperatuur: piirkonna aastane keskmine temperatuur on 6–14 °C, mis jääb kastanite puhul soovituslike piirnormide piiresse (3–16 °C); kõrge temperatuur suvel soodustab viljade valmimist ja arengut;

— keskmise temperatuuri ja sademete hulga vaheline suhe: Galicia idaosas on kastanite jaoks kõige soodsam keskmise temperatuuri ja sademete hulga suhe, kuna tegemist on liigiga, mis areneb kõige paremini teatava õhuniiskusega tingimustes, ent õhuniiskust ei tohi olla liiga palju, sest see soodustaks teatavate haiguste nagu Phytophthora cambivora ja Cryphonectria parasitica teket;

— kõrgus merepinnast: määratletud piirkond paikneb merepinnast sellistel kõrgustel, millega kastanipuud on kõige paremini kohanenud (vahemikus 400–900 m, kuid mitte üle 1 200 m);

— mullastikutingimused: mullastik on suuremas osas moodustunud graniidi ja moondekivimite (kiltkivi) peale tekkinud pinnasest, mis on viljakas, sisaldab rohkesti orgaanilisi aineid ja mille pH on madal ning mis sisaldab vaid vähesel määral aktiivset lupja. Seda peetakse kastanikasvatuse jaoks sobivaimaks.

Kastanikasvatus on keskkonna seisukohast väga väärtuslik ning sobib suurepäraselt mulla- ja ilmastikutingimustega, mis valitsevad Galicia sisemaa mäestiku- ja mägismaa-aladel, kus see on kõige konkurentsivõimelisem alternatiivne kultuur. Maakasutuse ajalooline areng (mis on soosinud kiiresti kasvavate puuliikide ja põllukultuuride, nagu mais ja kartulid, viljelemist), on samuti üks tegur, mis on aidanud kaasa kõnealuse piirkonna piiritlemisele.

5.2. Toote eripära

Lisaks eelmises punktis nimetatud tootmispiirkonna mullastiku- ja ilmastikutingimustele, mis sobivad suurepäraselt viljade arenguks, põhineb Galicia kastanikasvatus põllumajandustootjate aastasadade pikkusel intensiivsel aretustegevusel paikades, mida nimetatakse souto’deks (täielikult või peaaegu üheealistest puudest koosnevad istandused, mille suhtes rakendatakse samu viljelusmeetodeid). Sel viisil on inimesed traditsiooniliste ja hoolikate viljelusmeetodite abil edasi viinud (tootlikkusel ja kvaliteedil põhinevat) jätkuvat aretustegevust, mille tulemusena on sündinud mitmed pärismaised ökotüübid, mida tänapäeval tuntakse kvaliteetse Galicia kastanina. Kõik need tegurid on loonud sellele kastanile tema praeguse kuulsuse ja maine.

Praegugi kasutatav souto-tootmismudel osutab Galicia kastanikasvatuse kultuuri ja traditsiooni vahelisele seosele ning on ühtlasi oluline taimse materjali allikas tänapäevaseid viljelusmeetodeid rakendavate uute kastaniistanduste jaoks.

Omadused, mis eristavad Galicia kastanit muudest tootmispiirkondadest pärinevatest kastanitest, on järgmised:

— õhuke seemnekest, mis lihtsustab oluliselt vilja koorimist;

— jagunenud viljade väike osakaal, mis sarnaselt õhukesele seemnekestale lihtsustab suuresti vilja koorimist;

— suur niiskusesisaldus, mis on oluline näitaja nii kastani värskelt tarbimise kui ka selle töötlemise jaoks;

— väike lõhenemise osakaal, mis vähendab märkimisväärselt sorteerimisel kõrvaldatavate kastanite arvu;

— väga suur tärklise sisaldus, mis annab pärast tärklise töötlemist suhkruks kastanitele magusama maitse (küpsemise jooksul toimuv looduslik hüdrolüüs ja termiliste protsesside abil esile kutsutav hüdrolüüs).

5.3. Põhjuslik seos geograafilise piirkonna ja toote kvaliteedi, maine või muude eriomaduste vahel

Kastanipuud kasvasid Galicias metsikult juba pleistotseeniajastul; neid hakati aretama ja viljelema roomlaste ülemvõimu ajal. Uut hoogu sai see hiljem, kui vaimulikud ja aadlikud edendasid ja laiendasid keskajal kastanikasvatust, mis oli tihedalt seotud viinamarjakasvatusega.

Selliste kvaliteetsete (nii puidu kui ka viljadena kasutust leidvate) kastanipuude pärismaiste sortide valik ja paljundamine pärineb juba ammustest aegadest. Samas on Galiciale ajalooliselt omane elanikkonna jaotumine peaaegu kogu territooriumi ulatuses (rannikualad, keskplatoo, orud ja mäestikualad) soodustanud aretama paljusid selliseid sorte, mis on eri keskkondadega kohanenud, kombineerides suurepärast mullastiku ja ilmastikuga kohanemist väikese jagunemise, sobiva suuruse, vähese lõhenemisega jne.

Kastani suurepärane kohanemine määratletud piirkonna keskkonnatingimustega (geograafilise piirkonna eripära) annab juba iseenesest tootele kõrge kvaliteedi, mis tuleneb puuliigi soodsate arengutingimuste ja kvaliteetsete viljade kujunemise vahelisest loogilisest seosest. Tänu tootmispiirkonna mõõdukale temperatuurile ja kõrgele õhuniiskusele kastanite kasvu ja valmimise ajal on viljad suure niiskusesisaldusega, mis on väga oluline tegur nii kastanite tarbimisel värskelt kui ka nende kasutamisel tööstusliku toorainena.

Galicia kastanite peamise tootmismudeli on traditsiooniliselt moodustanud souto’des kasutatud viljelusmeetodid. Selles tootmispiirkonnas on põllumajandustootjad järk-järgult viljelenud ja aretanud kastanipuid tootlikkuse ja kvaliteedi põhjal, mille tulemusena on sündinud mitu kohalikku ökotüüpi, millest on arenenud praegu viljeldavad pärismaised kultivarid, millel põhineb Galicia kastanite kvaliteet, maine ja kuulsus.

Galicia kastani mainet peegeldab selle tugev positsioon Hispaania turul ning tavapärane on ka muud päritolu kastanite turustamine Galicia kastanite nime all, mis on toote maine heaks tõestuseks. Galicia kastani ajaloolist mainet käsitlevate bibliograafiliste viidete hulgas võib nimetada järgmisi allikaid:

— Galicia kloostrites on säilinud arvukalt dokumente, milles osutatakse kastanite tähtsusele keskaegses Galicias. Nendele dokumentidele viidatakse paljudes teostes, mille hulgas võiks esile tõsta teoseid „El priorato benedictino de San Vicenzo de Pombeiro y su colección diplomática en la Edad Media“ (San Vicenzo de Pombeiro benediktiinide klooster ja selle diplomaatiline kogu keskajal) ja „El monasterio de S. Clodio do Ribeiro en la Edad Media: Estudio y Documentos“ (San Clodio do Ribeiro klooster keskajal: uurimistöö ja dokumendid), mille autorid on M. Lucas Álvarez ja P. Lucas Domínguez, ning teost „Colección Diplomática do mosteiro cisterciense de Sta. María de Oseira“ (Santa Maria de Oseira tsistertslaste kloostri diplomaatiline kogu), mille autor on M. Romaní Martínez;

— Alexandre Dumas viitab oma 1847. aastal kirjutatud reisijutus „De Paris à Càdix“ Galicia kastanite kvaliteedile;

— Abel Bouhier väidab oma teoses „La Galice. Essai geographique d’analyse et d’interpretation d’un vieux complexe agraire“, et kastaniistandused on oluline osa Galicia põllumajandusmaastikust;

— sageli mainitakse ka kastani auks paljudes Galicia piirkondades peetavat rahvapidu fiesta del magosto. Näiteks võib tuua Manuel Murguía teose „Historia de Galicia“ (Galicia ajalugu) (1865);

— Galicia kastanid on paljude retseptide põhiline koostisosa, nagu nähtub Manuel Puga y Parga (1874–1917) teosest „La Cocina Práctica“ (1905), ning arvukatest roogadest, mida on kirjeldatud Álvaro Cunqueiro teoses „La Cocina Gallega“ (1973).

Täiendava kaudse tõestusena Galicia kastanite laiemast tuntusest ja mainest võib võrrelda Galicia ja muud päritolu kastanitega seonduvate Interneti-viidete arvu. Näiteks 20. novembril 2008 tehtud otsing Google’is andis kokku 5 600 tulemust hispaaniakeelsele sõnaühendile „castaña/s gallega/s“ (Galicia kastanid) ja selle galeegikeelsele vastele „castaña/s galega/s“. Kui aga viidati sõnaühendile „castaña/s española/s“ (Hispaania kastanid), oli tulemuseks vähem kui 200 vastet. Otsides muud päritolu kastaneid (Astuuria, Andaluusia ja Extremadura), leidus vasteid ainult paarkümmend.

Viide spetsifikaadi avaldamisele

(viitemääruse artikli 6 lõike 1 teine lõik)

https://mediorural.xunta.gal/fileadmin/arquivos/alimentacion/produtos_calidade/tramitacion/IGP_Castana_de_Galicia_Pliego_de_condiciones_septiembre_2019_definitivo.pdf

(1) ELT L 179, 19.6.2014, lk 17.